**КРИТЕРИЈУМИ**

**НА ОСНОВУ КОЈИХ ЋЕ СЕ ОДЛУЧИВАТИ О ПРИСТИГЛИМ ПРИЈАВАМА ПО 23. ЈАВНОМ ПОЗИВУ**

**ЗА СТИПЕНДИРАЊЕ МЛАДИХ ИСТРАЖИВАЧА У 2024. ГОДИНИ**

**1. УСЛОВИ КОНКУРСА**

Министарство науке, технолошког развоја и иновација (у даљем тексту: Министарство) по овом конкурсу додељује до 20 стипендија младим истраживачима – ученицима завршних разреда (III и IV) средње школе који су исказали способност у бављењу истраживачким радом и освојили једно од прва три места на међународним олимпијадама знања (светским, европским или балканским), из научних области: природно - математичке, техничко - технолошке, биотехничке, медицинске, друштвенe и хуманистичке науке.

Право учешћа по Јавном позиву има кандидат који је редован ученик једног од завршних разреда средње школе, чији је оснивач Република Србија, а који:

* је учествовао и исказао способност у бављењу истраживачким радом и рођен је 2004. године или касније;
* је у току школске 2022/23. или 2023/24. године освојио једно од прва три места на међународним олимпијадама знања;
* је држављанин Републике Србије, са пребивалиштем на територији Републике Србије;
* је у време олимпијаде и освајања једног од прва три места био редован ученик средње школе;
* има одличан успех, са оценом 5,00 из матичних предмета из којих је освојио

једно од прва три места на међународној олимпијади знања;

* не користи друге стипендије или кредите, односно у случају добијања ове стипендије Министарства ће престати са њиховим коришћењем.

У случају да се из једне школе пријави више кандидата, Министарство задржава право да од школе затражи да определи број кандидата у складу са захтевом Министарства (листа приоритета).

Младим истраживачима, који остваре стипендију по овом Јавном позиву, стипендија се исплаћује од маја 2024. године. Изузетно, у случају више силе односно ванредних околности, исплата стипендије вршиће се од јуна месеца 2024. године.

Висину износа за стипендију у појединачном износу Министарство утврђује за односну буџетску годину у зависности од ликвидних могућности буџета Републике Србије - Раздео Министарства.

Кандидати попуњавају **ПРИЈАВУ на Јавни позив уз коју подносе документацију из које произилази да испуњавају услове по конкурсу.** Образац „**Пријава на конкурс*”*** се може преузети са сајта Министарства:[**www.nitra.gov.rs**](http://www.nitra.gov.rs).

На веб-сајту Министарства објављено је и **Упутство** о садржини конкурсне документације и ближим условима коришћења стипендије.

Попуњену и својеручно потписану ПРИЈАВУ са документацијом из које произилази да испуњавају услове по конкурсу кандидати достављају Министарству науке, технолошког развоја и иновација препорученомпоштом или непосредно преко писарнице Управе за заједничке послове републичких органа, Немањина број 22-26, Београд, са назнаком „**ПРИЈАВА НА КОНКУРС ЗА СТИПЕНДИЈУ - за ученике средњих школа – младе истраживаче***”.*

**2. ПОСТУПАК ПО ПРИЈАВАМА**

Конкурс је отворен закључно са 13.03.2024. године. Министарство ће донети коначну одлуку о додели стипендије до краја маја 2024. године.

Непотпуне, неблаговремене и неправилно назначене пријаве се неће разматрати. Допуне документације, послате по истеку рока за конкурисање, биће третиране као неблаговремене и неће бити разматране.

Министарство разматра потпуне, благовремене и правилно назначене пријаве и рангира кандидате према условима конкурса. У првом нивоу рангирања предност имају кандидати који су на међународним олимпијадама знања исказали способност у бављењу истраживачким радом, као што је излагање рада или учешће на истраживачком пројекту и освојили једно од прва три места из научних области: природно - математичке, техничко - технолошке, биотехничке, медицинске и друштвене и хуманистичке науке.

Преостали кандидати се у другом нивоу рангирају према освојеном месту на олимпијади, почев од освојеног I места и у односу на карактер олимпијаде (светскe, европскe или балканскe).

Министарство ће резултате конкурса објавити на сајту Министарства науке, технолошког развоја и иновација [www.nitra.gov.rs](http://www.nitra.gov.rs) и сваком кандидату доставити писмено обавештење путем имејла.

Контакт за реализацију Јавног позива: имејл: [jelena.mandic@nitra.gov.rs](mailto:jelena.mandic@nitra.gov.rs)

тел: 011/2686-963, 011/363-1908.

Број: 451-03-38/2024-03

Датум: 01.02.2024. године